În seară în care România a fost surclasată de Columbia, la Madrid, în cel mai greu test îniante de EURO 2024, tricolorii și-au aflat și ultima adversară din grupa de la turneul final din Germania. Ucraina a câștigat barajul cu Islanda și este cea cea mai grea națională care putea ajunge în aceeași grupă cu selecționata lui Edi Iordănescu.
Naționala României n-a scăpat de Ucraina la EURO 2024, aceasta urmând să fie prima adversară a tricolorilor la turneul final din Germania. În meciul decisiv din Polonia, ucrainenii au întors rezultatul și au câștigat, scor 2-1, după ce Islanda a condus la pauză cu 1-0. Așa s-a întâmplat și în partida din primul baraj, când Bosnia a fost în avantaj, dar Ucraina a revenit în ultimele minute.
În timp ce România juca împotriva Columbiei, ucrainenii se calificau pentru a patra oară consecutiv la Campionatul European. Din grupa E, cea a "tricolorilor", mai fac parte Belgia și Slovacia. Selecționata lui Edi Iordănescu va debuta chiar împotriva Ucrainei la EURO 2024, pe 17 iunie, la Munchen.
Ucraina e cotată la 354 de milioane de euro, de patru ori peste cea a României (95,8 milioane) și are în lot trei vedete din Premier League: Mudryk și Oleksandr Zinchenko, de la Arsenal, și fundașul stânga Vitaliy Mykolenko, de la Everton.
Naționala României nu a mai jucat împotriva Ucrainei de opt ani, dar duelul din Germania va fi primul oficial dintre cele două reprezentative. Cele șase partide cu vecinii ucraineni au fost amicale. România s-a impus în primele trei meciuri, în timp ce Ucraina le-a câștigat pe ultimele trei.
Pe 29 mai 2016, în ultimul test de verificare de dinainte de EURO, naționala lui Anghel Iordănescu pierdea spectaculos în fața Ucrainei, 3-4.
Volodimir Zelenski, președintele Ucrainei, a ținut să felicite naționala țării sale la scurt timp după calificarea la EURO 2024. El a publicat un mesaj pe contul de Instagram.
"Mulțumesc, băieți! Mulțumesc, echipă! Pentru emoțiile copleșitoare care au cuprins întreaga țară. Pentru victoria covârșitoare și accederea la EURO! Pentru că am dovedit încă o dată: când ucrainenilor le este greu, dar nu renunță și continuă lupta, ucrainenii câștigă inevitabil!
În vremuri în care vor să ne distrugă în fiecare zi, dovedim zilnic: ucrainenii sunt și vor fi! Ucraina este și va fi! Mulțumim pentru victorie! Glorie Ucrainei!", a scris Zelenski pe Instagram.
Ucraina se află în plin război, după ce Valdimir Putin a invadat țara vecină pe 24 februarie 2022.